b'\n_START_ARTICLE_\nStane Ple\xc5\xa1ko\n_START_SECTION_\n\xc5\xbdivljenjepis\n_START_PARAGRAPH_\nPle\xc5\xa1ko je leta 1938 v Ljubljani kon\xc4\x8dal me\xc5\xa1\xc4\x8dansko \xc5\xa1olo. Na Dobrovi je vstopil v va\xc5\xa1ko stra\xc5\xbeo in se septembra 1943 pridru\xc5\xbeil domobrancem. Po koncu vojne se je umaknil na Koro\xc5\xa1ko, od koder je bil iz tabori\xc5\xa1\xc4\x8da v Vetrinju (Viktring) 28. maja 1945 vrnjen v Jugoslavijo. Iz t. i. \xc5\xa0kofovih zavodov v \xc5\xa0entvidu pri Ljubljani je pobegnil in se nato tri leta skrival v okolici Ljubljane, nato prebegnil v Avstrijo in 1950 emigriral v Toronto.\n_START_SECTION_\nLiterarno delo\n_START_PARAGRAPH_\nPle\xc5\xa1ko je v emigraciji sodeloval v zdomskih listih: Slovenska dr\xc5\xbeava (izhajal v Kanadi) ter Vestnik in Tabor (Argentina). Pri Mohorjevi dru\xc5\xbebi v Celovcu je iz\xc5\xa1la njegova knjiga Umita kri. Skupaj s F. Grumom sta 1960 v Clevelandu izdala Vetrinjsko tragedijo in Svoboda v razvalinah (Cleveland, 1961, ponatis 1991 v Ljubljani). V samozalo\xc5\xbebi je Ple\xc5\xa1ko izdal \xc5\xa1e dve knjigi: Mimo smrti v svobodo (Toronto, 1951) in Doma\xc4\x8dija v viharju (Chicago, 1990).'